 उम्मेदवार बन्न खुकुलो
विशेष अधिवेशनमा गरिएको विधान संशोधनसँगै एन्फाको कार्यसमिति निर्वाचनमा उम्मेदवार बन्न पाउने व्यवस्था खुला भएको छ । अब जसले पनि उम्मेदवारी दिन पाउने विधानमै समेटिएको छ ।
काठमाडौं — विशेष अधिवेशनमा गरिएको विधान संशोधनसँगै एन्फाको कार्यसमिति निर्वाचनमा उम्मेदवार बन्न पाउने व्यवस्था खुला भएको छ । अब जसले पनि उम्मेदवारी दिन पाउने विधानमै समेटिएको छ ।‘कार्यकारी समितिका सदस्य २५ वर्षभन्दा कम उमेरको हुनु हुँदैन । त्यस्ता व्यक्ति एन्फाको समिति वा एन्फाको निकायमा निर्वाचन हुने साधारणसभाभन्दा अघिको पाँच वर्षमध्ये दुई वर्ष नेपाली फुटबलमा सक्रिय भएको हुनुपर्नेछ,’ संशोधित विधानको धारा ३३ (उपधारा १) मा भनिएको छ । यसमा एन्फाको निर्वाचन कार्यविधिको मापदण्ड पूरा गरेको हुनुपर्ने उल्लेख छ ।यसअघि विधानमा कार्यसमिति सदस्य २५ वर्षभन्दा कम र ७० वर्षमाथिका नहुने व्यवस्था थियो । एन्फाको निर्वाचन निर्देशिकाले अध्यक्ष पदको उम्मेदवारका लागि साधारणसभाको सदस्य अनिवार्य गरिएको व्यवस्थामा उक्त व्यक्तिलाई ५–५ समर्थक–प्रस्तावक राख्नुपर्ने तोकेको थियो । यसलाई पनि संशोधन गर्दै सबै पदका उम्मेदवारका लागि २–२ समर्थक–प्रस्तावको व्यवस्था गरी विधानमै समावेश गरिएको छ ।निर्वाचन प्रक्रियामा उम्मेदवारीको यस संशोधनप्रति विशेषगरी जिल्लाका प्रतिनिधिहरूले फरक मत राखेका थिए । तर अन्तर्राष्ट्रिय फुटबल महासंघ (फिफा) का प्रतिनिधि ल्युकाले उक्त व्यवस्था फिफाको पुनर्संरचनाअन्तर्गत अनिवार्य व्यवस्था भएको भन्दै पारित गर्नैपर्ने बताए । जसलाई अधिवेशन समाप्तिपछि पत्रकार सम्मेलन आयोजना गर्दै एन्फा अध्यक्ष नरेन्द्र श्रेष्ठले पारित भएको जानकारी गराए ।‘पछिल्ला ५ वर्षमध्ये दुई वर्ष जुनसुकै किसिमले फुटबलमा सक्रिय रहेका जो व्यक्ति पनि उम्मेदवार हुन पाउने छन्, उसका समर्थक–प्रस्तावक भने साधारणसभाका सदस्य हुनुपर्नेछ । हाम्रा लागि यो नयाँ अभ्यास हो,’ उनले भने । देश संघीयतामा गएपछि एन्फा पनि प्रादेशिक संरचनामा जाने पनि उनले बताए । 